Pa se lyk spoel ook uit ná kano omslaan | Netwerk24
Deur Cara-Lee Dorfling 26 Desember 2018 10:17
Die 35-jarige man wat Saterdagaand saam met sy tienjarige seun in die see naby Beachview in Port Elizabeth vermis geraak het, se lyk is Woensdagoggend gekry.
'n Man en 'n vrou wat gaan hengel het, het omstreeks 05:00 op Gert Vermaak (35) se lyk op die strand naby die Beachview Resort afgekom.
Kapt. Sandra Janse van Rensburg, 'n polisiewoordvoerder, sê Vermaak se suster het hom op die toneel uitgeken.
Vermaak en sy seun, Keith, asook 'n 16-jarige familielid het Saterdag omstreeks 18:00 met 'n kano die see ingevaar om te gaan hengel.
Hulle was na bewering sowat 500 m die see in toe die kano omstreeks 19:00 omgeslaan het.
Die familielid het strand toe geswem en na hul huis in Beachview gehardloop om hulp te ontbied.
Ondanks 'n uitgebreide soektog was daar geen teken van Vermaak en sy seun nie.
Keith se lyk is Maandag in die branders by Beachview gekry. Sy ma het hom uitgeken.
Volgens Janse van Rensburg is die seun se lyk deur beamptes wat die strand gepatrolleer het, raakgesien.
Die Nasionale Seereddingsinstituut (NSRI) sê die seun se lyk is gekry naby die gebied waar hulle vermis geraak het.
'n Geregtelike ondersoek is ingestel.
Kort voordat Keith se lyk Maandag gekry is, het Gerda van Greunen, Vermaak se suster, 'n boodskap van hoop op Facebook geplaas wat lui: "Daar gebeur elke dag wonderwerke. Asseblief, Here, bring Gertjie en Keith terug na ons en hou hulle veilig. Die see is 'n rustige plek waar ons vrede en kalmte vind, moet dit asseblief nie in 'n hel of 'n monster verander nie! Die twee pragtige Vermaakies glo ek is sterk genoeg om enigiets te oorleef. Daar is hoop en my 'Broer', ek sal soek totdat ek jou kry, ek weet jy wag vir hulp. Byt net vas, asseblief, moet nie opgee nie!"